Siclòida

La siclòida a l'é la curva generà da 'n pont ëd na sirconferensa ch'a rola sensa fërté ansima a na reta fissa.

 Stòria e propietà 
Un dij prim arferiment a la siclòida a compariss ant un lìber ëd Charles Bouvelles publicà dël 1501, ma a l'é ant ël sécol ch'a fa XVII che na gran quantità ëd matemàtich vajant (dont Galilei, Pascal, Torricelli, Descartes, Fermat, Wren, Wallis, Huygens, Leibniz, Newton) as son butasse a studié soe propietà.
Ansema ai tanti arzultà ëd cost perìod, a-i son ëstaje ëdcò vàire discussion ansima a chi a l'avìa dëscoatà còsa për prim, acusassion d'avèj copià e dëspressiassion dël travaj ëd j'àutri.
Për sòn la siclòida a l'é stàita ciamà ël pom dla discòrdia e l'Élena dla matemàtica.

Antra le propietà dëscoatà ant ël sécol ch'a fa XVII a-i son:
La longheur ëd l'arch comprèis antra doe cùspide a l'é 4 vire cola dël diàmeter dël sercc generator.
L'àrea comprèisa antra la base e l'arch limità da doe cùspide a l'é 3 vire l'àrea dël sercc generator.

Categorìa:Geometrìa